**Predkladacia správa**

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Primárnym cieľom návrhu zákona v článku I je zvýšenie informovanosti sporiteľov o ich budúcich dôchodkoch zo systému starobného dôchodkového sporenia, konkrétne vytvorením dokumentu, ktorý sporiteľovi uľahčí chápanie starobného dôchodkového sporenia a vplyv jeho vlastných rozhodnutí na výšku jeho dôchodku z II. piliera. Nový výpis z osobného dôchodkového účtu bude preto obsahovať len vybrané individualizované a  všeobecné informácie o starobnom dôchodkovom sporení, pričom najdôležitejšie informácie, ktoré sa navrhujú doplniť, sú informácie o (predpokladanom) dôchodkovom veku a prognózach nasporenej sumy v čase odchodu do dôchodku, resp. výške predpokladaného mesačného dôchodku. Tieto opatrenia nadväzujú na opatrenia rovnakého charakteru, ktoré nadobudli účinnosť 1. januára 2019 a týkajú sa doplnkového dôchodkového sporenia.

V súvislosti s vyššie uvedenými zmenami sa navrhuje zabezpečiť aj bezplatný prístup dôchodkovým správcovským spoločnostiam a doplnkovým dôchodkovým spoločnostiam k registru obyvateľov Slovenskej republiky, a to zmenou zákona č. 145/1995 Z. z. o správnych poplatkoch v znení neskorších predpisov v článku II a zmenou a doplnením zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov v článku III.

Návrh zákona má pozitívne a negatívne vplyvy na podnikateľské prostredie a pozitívne sociálne vplyvy. Na rozpočet verejnej správy, na životné prostredie, na informatizáciu a na služby verejnej správy pre občana návrh zákona nemá žiadne vplyvy.

 Návrh zákona sa nepredkladá do vnútrokomunitárneho pripomienkového konania.

Na rokovanie sa predkladá s rozpormi s Ministerstvom financií Slovenskej republiky a Asociáciou dôchodkových správcovských spoločností.

 Účinnosť ustanovení sa navrhuje od 1. januára 2021, okrem ustanovení v čl. I bodov 15 až 18 a 29 až 31 a čl. II a III, v ktorých sa navrhuje ustanoviť účinnosť od 1. januára 2020.